Familie sonder hoop - Social Issues - Windhoek Express
Thursday, June 04th, 2020 05:04:30
'n Gebrek aan nasionale dokumente vererger die armoede en lyding waaronder mense in die Kavango-Oos­streek gebukkend gaan.
Kornelia Sindimba (79) woon in hierdie struktuur in die Kayeure-nedersetting. Hier sien sy om na haar drie kleinkinders en ’n vier weke oue agterkleinkind.
Nkurenkuru • Kenya Kambowe
'n Familie van vyf in die Kayeure-nedersetting in die Musese-kiesafdeling van Kavango-Oos bly in 'n 2x2 m-struktuur bestaande uit stukkies muskietnet, mieliemeel- en plastieksakke.
Hulle slaap op die grond en elke dag is dit 'n stryd om kos in die hande te kry.
Honde en hoenders beweeg vrylik in die struktuur rond, terwyl die wind en weer sy tol eis.
Tydens 'n onlangse besoek het me. Kornelia Sindimba (79) vertel hoe moeilik dit vir haar is om na haar drie kleinkinders en 'n vier weke oue agterkleinkind om te sien.
Sy kan nie die regering se maandelikse pensioen ontvang nie, want sy het nie genoeg geld om haar identiteits­dokument op Nkurenkuru te gaan haal nie.
“Ons kry swaar. Soos jy kan sien, het ons nie 'n ordentlike plek om in te slaap nie. Daar is nie kos vir ons nie, ook nie seep om mee te was nie,” het sy gesê.
Ten einde te oorleef, het sy in die verlede in die omliggende mahangu-velde gaan werk waar sy minstens 'n bietjie van dié stapelvoedsel in die hande kon kry, en wat hulle baie spaarsamig gebruik. Maar weens die heersende droogte is dit vir Sindimba al hoe moeiliker om te oorleef. Daar is ook nie meer enige niemand wat haar hulp vra om in hul mahangu-velde te kom werk nie.
Die familie eet net een keer per dag, pap vir aandete, en hulle kos is amper op.
“Ons eet net een keer 'n dag, en dit is saans. Ons kan nie bekostig om twee keer per dag te eet nie. Andersins sal ons mahangu – wat moeilik is om in die hande te kry – binnekort op wees,” het sy gesê.
Volgens Sindimba het niemand in die huishouding nasionale identifikasiedokumente nie, wat ook die kinders van hul staatsubsidies ontneem. Dié geld sou hul lewensbestaan kon verbeter. Sy sê sy het nie genoeg geld om haar ID op Nkurenkuru, sowat 60 km ver, te gaan haal nie. Die bewysstrokie van die aansoek daarvoor is gedateer Februarie 2018.
“Dit is al 'n geruime tyd sedert ek Nkuruenkuru toe was om navrae oor my ID te doen. As ek die bure vir geld vra om my ID te gaan haal, wil hulle altyd weet hoe ek die geld gaan terug­betaal.”
Sindimba het gesê haar dogters het hul kinders by haar gelos en sy het hulle jare laas gesien. Haar kleinkinders se pa's betaal nie 'n sent onderhoud nie en het hulle verlaat.
Een van Sindimba se kleinkinders, die 18-jarige Renalda Nedimo, wat ook die ma is van die vier weke oue baba, het gesê sy het verlede jaar toe sy in graad 5 was, die skool verlaat.
By navraag oor die kwessies het Muse­se se raadslid ,mr. Sakeus Kudumo gesê hy is bewus van die mense wat oor geen nasionale dokumente beskik nie. Volgens hom vererger dit vlakke van armoede in die kiesafdeling en die Kavango-Oos­streek.
“Dit is 'n ramp. Dit is hoekom die meeste van die gemeenskappe so arm is,” het Kadumo gesê.
Volgens hom het inwoners van Kavango selfs voor onafhanklikwording nie daarin belang gestel om nasionale dokumente te bekom nie. Hy het gesê hy besoek gemeenskappe wanneer hy kan, en vervoer self diegene sonder dokumente na binnelandse sake om navraag daaroor te doen.
5 days ago - 29 May 2020 | Social Issues
1 week ago - 27 May 2020 | Social Issues
1 month - 06 April 2020 | Social Issues